RESOLUCIÓN do 21 de xaneiro de 2005, da Dirección Xeral de Formación e Colocación, pola que se desenvolve a Orde do 16 de decembro de 2004, pola que se establece a convocatoria pública para a programación de cursos do Plan Nacional de Formación e Inserción Profesional na Comunidade Autónoma de Galicia correspondente ao exercicio de 2005.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 31/01/2005

A orde da Consellería de Asuntos Sociais, Emprego e Relacións Laborais do 16 de decembro de 2004, pola que se establece a convocatoria pública para a programación de cursos do Plan Nacional de Formación e Inserción Profesional na Comunidade Autónoma de Galicia correspondentes ao exercicio de 2005, fai no seu articulado remisións a normas de desenvolvemento en materias tales como a determinación das contías das axudas aos alumnos, procedemento de remisión de documentación e de selección dos alumnos.
Por isto, cómpre regular máis detalladamente aquelas cuestións que, aínda estando previstas na Orde do 16 de decembro, requiren un maior afondamento, co fin de unificar os criterios interpretativos e, en definitiva, facilitar e axilizar a tramitación administrativa das accións formativas de formación profesional ocupacional por parte das diferentes instancias que interveñen no procedemento.
Á vista da disposición derradeira primeira da Orde do 16 de decembro de 2004 que autoriza o director xeral de Formación e Colocación para ditar, no ámbito das súas competencias, as resolucións e instrucións necesarias para o desenvolvemento e execución desa disposición, e de conformidade co Decreto 301/2004, do 22 de decembro, polo que se establece a estrutura orgánica da Consellería de Asuntos Sociais, Emprego e Relacións Laborais segundo o cal lle corresponde á Dirección Xeral de Formación e Colocación o desenvolvemento das funcións atri
buídas á consellería en materia de formación profesional ocupacional,
RESOLVO:
Primeiro.-Selección de alumnos.
1. Os alumnos que asistan aos cursos de formación profesional ocupacional, tanto de programación ordinaria como con compromiso de contratación, seleccionados a través de calquera dos sistemas descritos neste punto, deberán ser desempregados inscritos como tales en calquera das oficinas do Servizo Público de Emprego en data anterior á súa incorporación ao curso. Terán preferencia absoluta para a participación nos cursos os parados de longa duración, as mulleres e os discapacitados. Para estes efectos enténdese por parados de longa duración os desempregados menores de 25 anos que leven inscritos máis de 6 meses como demandantes de emprego, os maiores de 25 anos que leven máis de 12 meses inscritos como demandantes de emprego.
2. A súa selección farase do seguinte xeito:
a) Con 15 días hábiles de antelación á realización da proba de selección, os centros colaboradores beneficiarios solicitaranlle directamente á oficina de emprego que corresponda, mediante o impreso normalizado para o efecto, unha lista de desempregados que se adecuen ao perfil requirido para a realización de cada curso, en función dos requisitos de acceso do alumno ao curso especificados no certificado de profesionalidade ou ben no programa de curso aprobado polo Consello Xeral da Formación Profesional ou, nos proxectos formativos con compromiso de contratación, no programa aprobado pola delegación provincial da Consellería de Asuntos Sociais, Emprego e Relacións Laborais, de ser o caso.
b) A oficina de emprego, mediante sondaxe entre os demandantes de emprego inscritos no Servizo Público de Emprego, seleccionará dúas persoas por praza vacante en cada curso e convocará, mediante carta certificada ou telegrama con xustificante de recepción, os demandantes preseleccionados para que asistan á proba de selección que deberá realizar o centro colaborador. Esta proba de selección deberá ser visada previamente pola oficina de emprego. O centro colaborador non debe predeterminar o colectivo ao que vai dirixido o curso: limitarase a identificar os requisitos de acceso do alumnado.
c) Remitida a lista á entidade solicitante, esta procederá á selección dos alumnos preseleccionados mediante a realización das probas que coide pertinentes, de conformidade cos criterios predeterminados na solicitude, que deberán poñerse en coñecemento dos candidatos antes da súa realización, levantando a correspondente acta no modelo normalizado establecido para o efecto. Na realización desta proba poderá estar presente un representante da Consellería de Asuntos Sociais, Emprego e Relacións Laborais.
A acta de selección, cuberta en todos os epígrafes do modelo normalizado, remitirase á oficina de emprego, e non poderá iniciarse o curso ata que esta dea o visto e prace á selección realizada.
d) Os demandantes propostos pola oficina de emprego só poderán ser rexeitados para a realización do curso cando concorran causas que así o determinen e sexan fidedignamente xustificadas pola entidade colaboradora e neste sentido o aprecie a oficina de emprego propoñente. Se se detecta o inicio dun curso sen que a selección dos alumnos fose autorizada pola oficina de emprego, este poderá ser cancelado.
e) No caso de que transcorran 15 días desde a petición de candidatos por parte do centro colaborador e a oficina de emprego non remitise demandantes, ou os enviados fosen insuficientes, deberase realizar a correspondente convocatoria pública mediante anuncio nun dos xornais de maior tiraxe da provincia; os requisitos destes anuncios recóllense no artigo 12 desta resolución. Desta selección daráselle conta á oficina de emprego encargada da preselección dos alumnos.
f) Cada nova alta ou baixa de alumnos que se produza no curso deberá ser comunicada á oficina de emprego correspondente no prazo máximo de 3 días hábiles desde que se produza.
g) Aqueles alumnos que realizasen un curso e teñan dereito a diploma non poderán volver realizar outro curso da mesma especialidade. No caso de detectarse esta circunstancia, deberán ser dados de baixa.
Segundo.-Proxectos formativos con compromiso de contratación.
1. De conformidade co disposto no artigo 8 do Decreto 158/2001, do 29 de xuño, polo que se regula o procedemento de homologación de especialidades formativas e para a inscrición no censo de centros colaboradores de formación ocupacional da Xunta de Galicia, e na Orde do 16 de decembro de 2004 pola que se establece a convocatoria pública para a programación de cursos do Plan FIP correspondente ao ano 2005, poderán concedérselles cursos a aquelas empresas ou grupos de empresas que presenten un proxecto formativo específico para elas con compromiso de contratación, coas condicións e requisitos recollidos na citada orde e na súa normativa de desenvolvemento.
2. Tendo en conta o recollido na Orde do 16 de decembro de 2004, sintetízase a documentación que deberán presentar as entidades solicitantes de proxectos formativos, que é a seguinte:
a) Anexos I, II e III que figuran na Orde do 16 de decembro debidamente cubertos.
b) Documentación acreditativa da representatividade suficiente para asinar a solicitude.
c) Código de identificación fiscal (CIF) ou número de identificación fiscal (NIF).
d) Estatutos ou normas debidamente legalizadas polas que se rexe a entidade.
e) Xustificante da propiedade, arrendamento ou título lexítimo que habilite para a utilización de inmobles e instalacións correspondentes, equipo didáctico, talleres ou campos de práctica.
f) Licenza municipal de apertura da actividade que se trate dos locais onde se vai desenvolver tanto a parte teórica como a práctica.
g) Compromiso de contratación asinado polo representante da empresa, segundo o establecido no artigo 21.1º da orde de convocatoria dos cursos do Plan FIP.
h) Para todas as especialidades, relación detallada de dotacións e equipamentos, medios materiais que se van utilizar no seu desenvolvemento e unha descrición das aulas e talleres indicando metros cadrados, condicións de luminosidade, de seguridade, etc., xuntando planos.
i) Cando as especialidades formativas solicitadas non estean incluídas no Ficheiro de especialidades formativas, as entidades solicitantes deberán achegar un programa formativo elaborado pola propia entidade co seguinte esquema:
-Denominación do curso.
-Duración total do curso e de cada un dos seus módulos.
-Descrición dos módulos.
-Medios, materiais e maquinaria de que dispoñen.
-Requisitos dos docentes.
-Valoración económica.
Os programas deberán ser remitidos inescusablemente en soporte informático, e virán redactados polo menos en lingua castelá, para o seu posterior envío ao Instituto de Emprego-Servizo Público de Emprego Estatal, para a súa aprobación previa ao inicio da acción formativa. l)
l) Importe da subvención económica solicitada, correspondente aos módulos A, B e C de cada curso, en función do número de alumnos para os que se solicita o proxecto formativo.
m) Declaración de conxunto de todas as solicitudes de axudas efectuadas ou concedidas para a mesma acción formativa das distintas administracións públicas competentes.
3. A xustificación do cumprimento do compromiso de contratación realizarase no momento en que se proceda á xustificación final dos custos do curso mediante a presentación dos correspondentes contratos laborais visados polo Servizo Público de Emprego.
4. O cumprimento do requisito de non redución do número total de traballadores da empresa, nin do número total de traballadores con contrato indefinido, acreditarase do seguinte xeito:
a) No momento da solicitude da acción formativa presentarase o anexo III debidamente cuberto, no
cal figurará o número de traballadores da empresa, tanto con contrato indefinido como totais, dos 13 meses inmediatamente anteriores á data da solicitude do curso.
b) Cando se presente a solicitude de liquidación final do curso, achegaranse os documentos TC2 dos trece meses anteriores ao inicio do curso e o do mes en que consten os alumnos da acción formativa contratados en virtude do compromiso adquirido.
c) No caso de empresas que non tivesen traballadores nos trece meses anteriores, por ser de nova creación ou por crearse durante ese período, presentarán os TC-2 dos meses dos que teñan eses documentos, ou, no seu defecto, xustificante da data de creación da empresa.
5. No caso de que haxa máis de 15 alumnos, terase en conta que na aplicación das contías do módulo A a subvención máxima será a considerada para 15 alumnos, de acordo co establecido no anexo IV da Orde do 16 de decembro de 2004.
Terceiro.-Obrigas dos centros colaboradores.
1. Nos 10 días lectivos seguintes ao inicio do curso, deberán remitir á delegación provincial ou á Dirección Xeral de Formación e Colocación, segundo proceda, a seguinte documentación:
a) Informaticamente:
-As fichas do Sistema Informático de Formación Ocupacional (SIFO).
b) Documentalmente:
-Fotocopia do DNI dos alumnos.
-Certificación municipal de residir polo menos a 3 km do lugar de impartición do curso no caso de axudas de transporte. Se a parte teórica e a práctica do curso se desenvolven en sitios diferentes, haberá que presentar un xustificante municipal de distancia por cada lugar de impartición.
-Certificación municipal de residir, como mínimo, a 75 quilómetros do lugar de impartición do curso, se teñen dereito a axuda de aloxamento e manutención. Esta distancia poderá ser inferior cando por problemas das comunicacións se faga difícil o desprazamento, circunstancia que deberá ser valorada e autorizada polo órgano competente en cada caso.
-Certificación de minusvalidez, no caso de bolsas de minusválidos.
-Certificación asinada polo responsable do centro, en que se relacionen os alumnos, especificando os que teñen dereito a bolsa, axuda de transporte ou axuda de aloxamento e manutención.
-A solicitude de anticipo, de ser o caso.
2. Mensualmente e por vía informática deberán remitir, arquivando, nos dous últimos casos, separadamente por curso os orixinais asinados:
-As fichas SIFO de incidencias.
-A folla de control de asistencia.
-As nóminas dos alumnos perceptores de axudas de transporte, de aloxamento e manutención e de bolsas asinadas por eles. Poderá optarse por enviar documentalmente a orde de transferencia de fondos ás súas contas bancarias.
Cuarto.-Seguro de accidentes.
O seguro de accidentes dos alumnos polos riscos que inclúan os do traxecto ao lugar de impartición das clases e, de ser o caso, das prácticas, deberá ter a seguinte cobertura mínima:
-En caso de morte: 30.000 A.
-En caso de invalidez permanente: 42.000 A.
-Asistencia médico farmacéutica: durante un ano a partir do sinistro.
Quinto.-Subvención aos cursos con alumnos minusválidos.
No caso de cursos que teñan un mínimo de tres alumnos con certificación de minusvalidez e a entidade impartidora o solicite expresamente, de acordo co establecido no artigo 3.5º da Orde do 16 de decembro de 2004, o importe máximo que se pode imputar en concepto de persoal de apoio é de 9 A por hora lectiva, mentres que o importe dos gastos relativos á adaptación curricular ou do material didáctico necesario será o gasto realmente efectuado. Para o aboamento deste importe, que deberá xustificarse de acordo coa normativa FIP, ditarase unha resolución complementaria co importe total dos gastos por estes conceptos.
Sexto.-Gastos de amortización.
Poderase amortizar todo aquel material didáctico non funxible de acordo cos seguintes criterios:
1. Amortización do mobiliario e material inventariable: poderá amortizarse durante os 5 anos sucesivos á súa adquisición. Para o cálculo do importe que hai que amortizar dividirase o custo do ben entre 60 meses e o resultado multiplicarase polo número de meses que dure a acción formativa.
2. Amortización de material informático e instrumentos de precisión e laboratorio: poderá realizarse durante os 3 anos sucesivos á súa adquisición. Para o cálculo do importe que hai que amortizar dividirase o custo do ben entre 36 meses e o resultado multiplicarase polo número de meses que dure a acción.
3. Para que se poidan aboar os gastos previstos neste artigo, será imprescindible a posesión da correspondente factura orixinal de compra dos bens que se pretendan amortizar.
4. Amortización de instalacións: enténdese por instalación o lugar onde se imparte o curso máis a porcentaxe dos elementos comúns.
Período de amortización: 20 anos. Non deben transcorrer máis de 20 anos desde a construción ou adquisición do elemento que se vai amortizar.
Deberán xuntar á amortización:
-Copia do título de propiedade ou escritura de compra ou certificación da obra.
-Certificado do responsable da entidade de que a obra non se realizou con subvención ningunha de calquera Administración. Neste caso, só se poderá solicitar a amortización da parte non subvencionada.
-Só serán amortizables:
* Os metros cadrados onde se imparta o curso.
* A porcentaxe de elementos comúns.
-Contía que se vai amortizar: a porcentaxe correspondente do importe da factura de construción do edificio ou instalación.
-Fórmula:
Porcentaxe utilizada do importe da compra ou do importe da obra/240 meses=custo mensual.
(Custo mensual) x (número de meses de acción)=importe amortización.
Non se amortizarán en ningún caso instalacións construídas ou adquiridas con anterioridade a 20 anos, contados desde a resolución de concesión do curso de que se trate.
5. Os materiais didácticos de traballo susceptibles de usos continuados por diferentes grupos de alumnos poderán ser amortizados (a tres anos) sempre que non sexan entregados aos alumnos primeiros usuarios.
6. A Dirección Xeral de Formación e Colocación ou a respectiva delegación provincial poderán exixir a xustificación das avaliacións sinaladas nos parágrafos 1 e 2 deste artigo.
7. As empresas ou grupos de empresas que impartan proxectos formativos con compromiso de contratación non poderán recoller como custo aboable o concepto de gastos de amortización.
Sétimo.-Gastos imputables ao módulo A.
1. A xustificación do pagamento aos docentes dos cursos das súas retribucións pola impartición dun curso completo, ou de calquera dos seus módulos, deberá facerse, en todo caso, mediante apuntamento bancario.
2. Os gastos de preparación, seguimento e control da actividade docente non poderán superar o 20% do módulo A.
3. O pagamento aos docentes deberá ser proporcional ás horas impartidas, tendo en conta o módulo económico do curso ocupacional.
Oitavo.-Gastos de reparación e mantemento.
Admitiranse exclusivamente gastos de reparación e mantemento de maquinaria ou equipamentos que sexan propios da entidade que imparta o curso.
Noveno.-Gastos de alugueres de instalacións e maquinaria.
1. O importe dos gastos de alugueres de instalacións non poderá superar o 25% do módulo B. Para a xustificación deste concepto as entidades impartidoras deberán achegar fotocopias compulsadas das facturas ou dos recibos correspondentes. O cálculo do importe do aluguer dos locais realizarase segundo o número de meses de duración do curso e proporcionalmente á aula ou aulas utilizadas.
2. Cando os gastos de alugueres se refiran a maquinaria necesaria para a impartición dos cursos, o seu importe non poderá superar o 25% do módulo B. Non obstante, o órgano encargado da resolución dos cursos poderá autorizar excepcionalmente que se poida superar esa porcentaxe, logo de petición da entidade impartidora. Na solicitude deberá figurar unha memoria explicativa facendo constar os motivos alegados para solicitar esta excepcionalidade, acompañada de tres orzamentos de tres empresas diferentes.
3. Terase en conta que a imputación de alugueres entre os conceptos de instalacións e maquinaria non poderá superar o 35% do módulo B.
Décimo.-Gastos xerais.
Os gastos que as entidades impartidoras imputen por este concepto non poderán superar o 25 por cento do módulo B.
Décimo primeiro.-Axudas e bolsas.
1. Para ter dereito a calquera das axudas e bolsas reguladas neste artigo será requisito imprescindible que o curso teña unha duración superior ás catro horas diarias e vinte semanais.
2. A percepción de calquera destas axudas será incompatible entre si.
3. Terán dereito a percibir a axuda de transporte os alumnos de formación profesional ocupacional cando teñan que desprazarse polo menos tres quilómetros para asistir a eles. Os que teñan dereito a esta axuda durante o desenvolvemento da parte teórica e non da práctica, ou viceversa, soamente se lles aboará axuda cando cumpran o requisito de distancia, debidamente acreditado mediante a certificación municipal correspondente. A acreditación de ter dereito a esta axuda farase mediante certificación municipal de residencia. O seu importe será de 6 A alumno/día lectivo, tendo en conta que os alumnos non percibirán esta axuda os días de ausencia, sexan ou non xustificadas as faltas.
Neste caso, se existe contradición entre o domicilio que figura na tarxeta de demanda de emprego e o que figura na certificación municipal, haberá que aterse ao reflectido na tarxeta de demanda.
4. Os alumnos minusválidos terán dereito a unha bolsa, co único requisito de acreditar documentalmente a súa minusvalidez. O dereito á percepción desta bolsa acreditarase mediante a presentación do informe de cualificación de minusvalidez ou de certificación oficial do órgano competente. O seu importe será de 5,23 A alumno/día lectivo, e os alumnos
beneficiarios non percibirán a bolsa correspondente aos días lectivos que, sen causa xustificada, deixasen de asistir ao curso.
5. Os alumnos poderán percibir a axuda de aloxamento e manutención cando a distancia entre o seu domicilio e o lugar de impartición sexa, como mínimo, de 75 quilómetros. En casos excepcionais, debido a problemas das comunicacións, circunstancia que deberá ser previamente valorada e autorizada polo órgano competente en cada caso, poderá concederse esta axuda aínda que a distancia sexa inferior. A acreditación de atoparse nos supostos de concesión realizarase a través de certificación municipal.
Ademais da duración do curso e da distancia, para percibir a axuda de aloxamento e manutención deberán cumprirse os seguintes requisitos:
-Que a asistencia ao curso implique que o alumno deba aloxarse no lugar de impartición.
-Que a especialidade que se vai impartir sexa algunha das seguintes:
-AUCV10. Chapista pintor de vehículos.
-AURS30. Mecánico de motores e equipos de inxección.
-EMZZ86. Técnico en control de calidade (normas ISO).
-EOAC60. Colocador de lousa.
-EOAL50. Escaiolista.
-EOAL60. Colocador de prefabricados lixeiros.
-EOCP10. Canteiro.
-EOCP40. Pavimentador con lastros.
-EOIA60. Instalador mantedor reparación calefacción e auga quente
-EOMQ10. Operador de maquinaria de escavación.
-EOMQ80. Operador de guindastre.
-EOTA20. Auxiliar técnico de obra.
-EOTA42. Analista de formigóns.
-FEE10. Electricista industrial.
-FEMI20. Axustador mecánico.
-FEMI30. Matriceiro moldista.
-FEMI60. Preparador-programador de máquinas ferramentas con CNC.
-IAIC20. Carniceiro.
-IAIL40. Elaborador de produtos lácteos e ovoprodutos.
-IMIS30. Editor-montador de imaxe.
-IPCM30. Carpinteiro metálico e de PVC.
-IPCM70. Soldador de tubos e recipientes de alta presión.
-IQLQ22. Analista fisicoquímico instrumental.
-MDFC10. Proxectista de carpintaría e moble.
-MDFC30. Mecanizado de madeira e taboleiros.
-MDFC40. Operador de armado e montaxe carpintaría e moble.
-MDFC50. Vernizador-lacador.
-MDFC60. Tapiceiro de mobles.
-MDPT20. Operador secado e tratamentos protectores da madeira.
-MREE12 Mantemento e reparación de máquinas e equipamento eléctricos.
-MRMI10. Mecánico de mantemento.
-MRMI20. Electromecánico de mantemento.
-PTER10. Instalador de sistemas fotovoltaicos e eólicos.
Esta axuda aboarase por mes natural, e a súa contía será o importe do salario mínimo interprofesional fixado para o ano 2005 (17,1 A/día e 513 A/mes), rateándose a parte correspondente aos meses de inicio e finalización cando non sexan completos.
O gasto real de aloxamento xustificarase por medio do contrato de arrendamento ou factura de hospedaxe.
Décimo segundo.-Publicación de anuncios.
1. Todas as convocatorias públicas para a selección de alumnos que se fagan mediante anuncio en prensa deberán publicarse en domingo. Excepcionalmente, estes anuncios poderán publicarse en día distinto a domingo, logo de autorización da delegación provincial correspondente.
2. Os anuncios cubriranse en modelo normalizado, en que necesariamente deberá facerse constar o financiamento da acción por parte da Dirección Xeral de Formación e Colocación da Consellería de Asuntos Sociais, Emprego e Relacións Laborais e do Fondo Social Europeo, debendo figurar neles os logotipos de ambos os organismos. Neles especificarase claramente, como mínimo: a institución ou centro ofertante, as vacantes existentes, o curso de que se trata, perfil requirido dos alumnos, enderezo e teléfono do lugar de realización das probas de selección así como a data e deberán publicarse, polo menos, a través dun dos xornais de maior tiraxe da provincia.
3. O custo dos anuncios que non se adapten aos requisitos establecidos nesta resolución, ou a calquera outro que puidese establecer a Dirección Xeral de Formación e Colocación, non será aboado con cargo ás axudas previstas.
4. Todos os anuncios deberán ser visados e autorizados pola oficina de emprego correspondente. Calquera excepción a esta norma deberá ser autorizada polo director xeral de Formación e Colocación ou polo respectivo delegado provincial, segundo proceda.
Décimo terceiro.-Módulos transversais.
1. Nos cursos programados, agás nos proxectos formativos con compromiso de contratación, incluiranse dous módulos complementarios ao curso ocupacional. O módulo Formación para a igualdade será obrigatorio en todos os cursos, tanto para as entidades impartidoras como para os alumnos.
2. De entre os seguintes módulos as entidades deberán elixir un para a súa impartición xunto co curso ocupacional, que terá carácter obrigatorio para todos os alumnos: Creación de empresas, Sensibilización ambiental, Alfabetización informática: a internet, Alfabetización informática: informática e a internet, Manipulador de alimentos, Inserción laboral: técnicas de busca de emprego, Ambiente en agricultura.
3. A duración destes módulos será a maiores das horas do curso de que se trate.
4. O material para a impartición dos módulos Formación para a igualdade, Creación de empresas e Sensibilización ambiental será facilitado pola Dirección Xeral de Formación e Colocación.
Décimo cuarto.-Seguimento e control dos cursos.
1. As entidades impartidoras deberán remitir á Dirección Xeral de Formación e Colocación ou á delegación provincial correspondente, segundo proceda, xunto co resto da documentación exixida na respectiva orde de convocatoria ou nesta resolución, a folla de control de asistencia debidamente asinada polos técnicos da delegación provincial que visiten o curso.
2. Cando os técnicos de seguimento detecten deficiencias ou irregularidades nalgún curso, estas seranlles comunicadas por escrito aos centros afectados para a súa inmediata emenda. En caso de non emandalas no prazo establecido, este incumprimento terá incidencia no desenvolvemento do curso e, consecuentemente, no aboamento da subvención económica.
3. No caso de que non coincida a folla de control de asistencia que conste en poder dos técnicos coa remitida posteriormente polas entidades, presumirase a veracidade da primeira.
Décimo quinto.-Diplomas.
1. Terán dereito a recibir un diploma oficial aqueles alumnos que rematen o curso con aproveitamento a xuízo do docente e asistan, como mínimo, ao 75% das súas horas lectivas. Tamén terán dereito a diploma, aínda que non rematan o curso, aqueles que causen baixa por colocación, sempre que obteñan avaliación positiva e asistan, como mínimo, ao 75% das horas lectivas totais.
2. Terase en conta que máis de dúas faltas sen xustificar dentro do mesmo mes suporán a baixa automática no curso e a perda do dereito a diploma. A xustificación das faltas deberá facerse mediante documentos ou calquera outro medio que acredite de modo fidedigno o motivo da non asistencia. As
faltas de asistencia por actividade laboral, cun máximo de cinco ao mes, xustificaranse cunha copia do contrato de traballo. Os alumnos disporán dun prazo de 5 días hábiles para presentar no centro colaborador os xustificantes das súas faltas de asistencia. Unha vez transcorrido este prazo sen que os presentasen, a falta será considerada sen xustificar.
3. Para ter dereito a recibir o diploma será requisito imprescindible en todo caso, á parte de acadar o nivel formativo que corresponda, ter asistido como mínimo ao 75% das horas lectivas do curso.
4. Dentro do programa do curso que debe figurar na parte posterior do diploma, figurará separadamente do resto do programa a realización do módulo Formación para a igualdade e o módulo elixido pola entidade en cada curso, así como a súa duración e horas.
Décimo sexto.-Prácticas en empresas.
De acordo co establecido no artigo 15 da Orde do 16 de novembro, no cursos do Plan FIP poderán desenvolverse dous tipos de prácticas en empresas: as que están incluídas no programa formativo do curso e aquelas que teñen lugar a maiores das súas horas lectivas.
a) Prácticas incluídas no programa formativo do curso.
1. Esta modalidade poderá desenvolverse, de acordo cos requisitos do programa e respectando a súa duración, en empresas. O procedemento que se seguirá será o seguinte:
Con vinte días hábiles de antelación á data prevista para a realización das prácticas, o centro impartidor presentará a correspondente solicitude na Dirección Xeral de Formación e Colocación ou na correspondente delegación provincial, segundo proceda, á que deberá xuntar a seguinte documentación:
-Datos correspondentes ao centro colaborador e á/s empresa/s onde se realizarán, para o obxecto de elaborar o correspondente convenio, ou, no seu defecto, documento acreditativo do responsable da empresa en que se faga constar a súa autorización para realizalas.
-Sistema de titorías para o seu seguimento e avaliación.
-Datas, lugar de realización e duración.
-Documento que acredite a vixencia do seguro de accidentes dos alumnos que cubra os riscos do curso, que deberá incluír os do traxecto ao lugar de realización das prácticas e contraéndose estritamente na súa duración ao período da súa realización.
-Documento que acredite a contratación dunha póliza de responsabilidade civil para facer fronte aos riscos que para os bens e as persoas poidan derivarse da realización das prácticas en empresas.
-Licenza municipal de apertura da actividade de que se trate.
2. As empresas onde teñan lugar as prácticas deberán reunir os requisitos establecidos no programa da especialidade en que se van realizar as prácticas, así como estar en posesión da correspondente licenza municipal de apertura.
3. Os centros deberán imputar os gastos por este concepto ao módulo B do curso e os alumnos terán dereito exclusivamente á percepción das axudas e bolsas ás que, de ser o caso, teñan dereito.
4. A duración das prácticas non pode exceder en ningún caso da duración da parte práctica que se fixa no programa formativo, e non poderán rematar con posterioridade á finalización do curso.
b) Prácticas a maiores das horas lectivas do curso.
1. O centro colaborador deberá presentar con vinte días hábiles de antelación á data prevista para a realización das prácticas, unha comunicación ao órgano competente, na cal reiterará a súa intención de realizar as prácticas, xuntando a seguinte documentación:
-Datos correspondentes ao centro colaborador e á/s empresa/s onde se realizarán, para o obxecto de elaborar o correspondente convenio, ou, no seu defecto, documento acreditativo do responsable da empresa en que se faga constar a súa autorización para realizalas.
-Descrición das prácticas que se van realizar.
-Sistema de titorías para o seu seguimento e avaliación.
-Datas, lugar de realización e duración.
-Documento que acredite a vixencia do seguro de accidentes dos alumnos que cubra os riscos do curso, que deberá incluír os do traxecto ao lugar de realización das prácticas e contraéndose estritamente na súa duración ao período da súa realización.
-Documento que acredite a contratación dunha póliza de responsabilidade civil para facer fronte aos riscos que para os bens e as persoas poidan derivarse da realización das prácticas en empresas.
-Licenza municipal de apertura da actividade de que se trate.
2. As empresas onde teñan lugar as prácticas deberán estar en posesión da correspondente licenza municipal de apertura.
3. Os centros deberán imputar os gastos por este concepto ao módulo B do curso, e os alumnos terán dereito exclusivamente á percepción dunha compensación económica de 6,01 A por día de práctica, para a que se ditará unha resolución complementaria.
4. As prácticas poderán ter lugar ben simultaneamente á realización do curso, ou unha vez finalizado este, e deberán estar rematadas en todo caso antes do 30 de novembro de 2005, salvo que a entidade impartidora do curso de referencia estea autorizada para finalizar con posterioridade a esa data. Neste
último caso deberán rematar, como data tope, cando finalice o curso no que estean incluídas.
c) Disposicións comúns ás dúas modalidades.
1. Antes do comezo das prácticas porase en coñecemento dos representantes legais dos traballadores na empresa e da Inspección de Traballo unha relación dos alumnos que as realizarán. A notificación aos representantes dos traballadores corresponderalle facela á empresa, mentres que á Inspección de Traballo a comunicación corresponderalle á Dirección Xeral de Formación e Colocación ou á delegación provincial, segundo proceda.
2. As empresas nas cales se realicen as prácticas deberán cumprir a normativa de prevención de riscos laborais.
3. O convenio para a realización das prácticas deberá ser asinado polo órgano que corresponda da Consellería de Asuntos Sociais, Emprego e Relacións Laborais, o centro colaborador e a empresa ou empresas en que vaian ter lugar as prácticas.
4. As empresas non percibirán ningún tipo de compensación económica pola realización das prácticas.
Santiago de Compostela, 21 de xaneiro de 2005.
Odilo Martiñá Rodríguez
Director xeral de Formación e Colocación
CONSELLERÍA DE POLÍTICA AGROALIMENTARIA E
DESENVOLVEMENTO RURAL